《题方方壶遥山古木图为桂元芳赋》
元代·成廷圭

千年老蛟方蜕骨，蹇偃长身擘厓出。山樵熟视不敢近，似有雷霆护神物。

仙人来自方壶山，何以写此留人间。樛枝风动铁交屈，苍皮雨溜苔斓斑。

芗溪先生读书处，对面高标起烟雾。会将用汝作灵槎，八月因之上天去。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。